**POROČILO O IZMENJAVI – AMSTERDAM, 2. SEMESTER 2021/22**

Z izmenjavo sem bila zelo zadovoljna, saj sem v akademskem smislu res veliko pridobila, obenem pa sem imela čas dodobra raziskati to navdihujoče mesto ter spoznala prijatelje iz različnih držav. Tam sem obiskovala modul Pozitivna psihologija in imela v okviru njega redna predavanja v angleščini. Kakovost študija bi ocenila kot zelo visoko; študente nas res spodbudi, da o podani snovi kritično razmišljamo in jo uporabimo v praksi. Velik poudarek je na samostojnem delu. Predaval nam je vsak teden drug profesor, ki je specializiran za posamezno področje. Bili so res prijazni in dostopni, snov pa so vedno podajali na zelo interaktiven način, tako da smo od predavanj odnesli več, kot če bi jih samo poslušali.

Življenjski stroški v Amsterdamu so seveda višji, kot v Sloveniji, kar se še posebej pozna pri javnem prevozu, hrani in pijači zunaj, cenah najemnin ter raznih storitvenih dejavnostih. Ponudbo za bivanje v študentskem domu ti pošljejo z univerze, kar zelo olajša iskanje. Najcenejša namestitev, pri kateri si malo kuhinjo in kopalnico deliš še z eno osebo, stane okoli 370 evrov na mesec. Si pa v sobi vedno sam.

Ustanova je ogromna in sprejme mnogo tujih študentov. Možnosti za druženje s temi je veliko, na primer v študentskih domovih ter v okviru aktivnosti, ki jih organizira ESN. Je pa na modulu večina študentov Nizozemcev, ki so prav tako zelo odprti za druženje s študenti na izmenjavi. Ker je velik poudarek predavanj, vaj in nalog ravno na povezovanju med sošolci, spoznaš res dosti novih ljudi.

Za obšolske dejavnosti je poskrbljeno s strani ESN in organizacije RXL v študentskem naselju, včasih so nam kakšno druženje organizirali tudi profesorji. Amsterdam je izjemno lepo mesto, ki se ga težko naveličaš. Ponuja ogromno možnosti za preživljanje prostega časa in vedno se dogaja kaj, kar te zanima. Moram pa poudariti, da imajo tam izjemno močan veter, ki ga pri nas nismo navajeni. To pomeni, da je običajno tudi ob višjih temperaturah precej mrzlo. V semestru, ko sem bila tam, sploh nismo imeli pravega poletja. Da bi odšla od doma brez puloverja in tople jakne, si niti konec junija nisem dovolila.